Sewe sterf op N4 in MpumalangaArgieffoto Altesaam sewe mense is dood in twee afsonderlike ongelukke wat Sondagaand op die N4 naby Mbombela (Nelspruit) plaasgevind het. Volgens Moeti Mmusi, woordvoerder van die provinsiale departement van gemeenskapsveiligheid, is ses persone dood en twee beseer toe ŉ Isuzu-vragmotor en ŉ Toyota Fortuner-sportnutsmotor tussen die Kanyamazane- en Matsulu-nedersetting trompop gebots het. “Ses mans in die sportnutsmotor, onder wie die bestuurder, is dood,” sê Mmusi. “Die twee insittendes van die vragmotor het ernstige beserings opgedoen en is per ambulans na ŉ hospitaal in Mbombela geneem vir verdere mediese behandeling.” In nóg ŉ ongeluk wat Sondagaand by Alkmaar digby Mbombela plaasgevind het, is een persoon dood en drie beseer toe ŉ vragmotor en ŉ sedan gebots het. “Die drie beseerdes is in ŉ baie ernstige toestand na ŉ hospitaal in Mbombela gehaas. Twee van die beseerdes was kinders.” Mmusi sê die oorsaak van die ongelukke word ongesoek. Vusi Shongwe, LUR vir gemeenskapsveiligheid in Mpumalanga, het ŉ beroep op motoriste gedoen om besonder waaksaam op die pad te wees en padreëls te gehoorsaam. Hy het ook sy medelye met die slagoffers se families betuig en die beseerdes ŉ spoedige herstel toegewens.